Toshkent shahrida Adju universitetini tashkil etish boʻyicha qoʻshimcha chora-tadbirlar toʻgʻrisida
(resolution, 2019-06-20)

Oʻzbekiston Respublikasi Prezidentining “Toshkent shahrida Adju universitetini tashkil etish toʻgʻrisida” 2018-yil 30-noyabrdagi PQ-4041-son qaroriga muvofiq Toshkent shahrida Adju universitetining faoliyatini samarali tashkil etish hamda qulay shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi va Adju universiteti (Koreya Respublikasi) oʻrtasida Adju universiteti taʼlim dasturlarini joriy etish toʻgʻrisida Kelishuv imzolanganligi maʼlumot uchun qabul qilinsin. 2. Oʻzbekiston Respublikasi Moliya vazirligi Vazirlar Mahkamasining zaxira jamgʻarmasi mablagʻlari hisobiga Toshkent shahrida Adju universitetini tashkil etishda Adju universitetiga (Koreya Respublikasi) dastlabki maslahat ishlarini bajarish uchun toʻlovni amalga oshirish maqsadida Oliy va oʻrta maxsus taʼlim vazirligiga 2,1 mln AQSh dollariga teng miqdorda konvertatsiya xarajatlarini inobatga olgan holda Oʻzbekiston Respublikasi Markaziy bankining kursi boʻyicha mablagʻ ajratsin. Belgilansinki, Adju universitetiga (Koreya Respublikasi) oʻtkazib beriladigan 2,1 mln AQSh dollariga teng miqdordagi mablagʻ soliq solish obyekti hisoblanmaydi. 3. Oʻzbekiston Respublikasi Oliy va oʻrta maxsus taʼlim vazirligi Adju universiteti (Koreya Respublikasi) bilan imzolangan taʼlim dasturlarini joriy etish toʻgʻrisidagi Kelishuvga muvofiq Adju universiteti (Koreya Respublikasi) tomonidan taqdim etiladigan xarajatlar rejasiga asosan toʻlovni amalga oshirsin. 4. Toshkent shahar, Yashnobod tumani, Asalobod koʻchasi, 113-uyda joylashgan Yashnobod temir yoʻl kasb-hunar kolleji hamda Toshkent shahar, Yashnobod tumani, Asalobod koʻchasi, 113 A-uyda joylashgan Yashnobod qurilish kasb-hunar kollejining bino va inshootlari tegishli hududlari bilan birgalikda (keyingi oʻrinlarda obyekt deb ataladi) Oʻzbekiston Respublikasi Oliy va oʻrta maxsus taʼlim vazirligiga operativ boshqarish huquqi asosida berilsin, keyinchalik ushbu joyda Toshkent shahridagi Adju universiteti belgilangan tartibda tekin foydalanish huquqi bilan joylashtirilsin. Belgilab qoʻyilsinki, Yashnobod temir yoʻl kasb-hunar kolleji hamda Yashnobod qurilish kasb-hunar kollejining oʻquvchilari oʻqishini bitirishlariga kadar tegishlicha yuqorida koʻrsatilgan obyektda oʻquv jarayonini davom ettiradilar. 5. Obyektni rekonstruksiya qilish, kapital taʼmirlash hamda jihozlash ishlari boʻyicha: Oʻzbekiston Respublikasi Oliy va oʻrta maxsus taʼlim vazirligi huzuridagi “Yagona buyurtmachi xizmati” injiniring kompaniyasi — buyurtmachi etib; istisno tariqasida, tender savdolarini oʻtkazmasdan, eng maqbul takliflar tanlovi asosida tanlab olinadigan tashkilotlar bosh loyihachi hamda bosh pudratchi (yetarlicha mashina va mexanizmlar bilan taʼminlangan, soha boʻyicha zarur koʻruvchi-muhandislarga va obyektlar qurilishida katta tajribaga ega boʻlgan, moliyaviy barqaror tashkilotlar orasidan) etib belgilansin. 6. Oʻzbekiston Respublikasi Investitsiyalar va tashqi savdo vazirligi Oliy va oʻrta maxsus taʼlim vazirligi bilan birgalikda: obyektning loyiha-smeta hujjatlarini ishlab chiqish hamda qurilish-taʼmirlash va jihozlash ishlarini boshlash uchun mablagʻlarni 2019-yil Investitsiya dasturi doirasida oliy taʼlim muassasalarini qurish, rekonstruksiya qilish va kapital taʼmirlash uchun nazarda tutilgan markazlashtirilgan kapital qoʻyilma mablagʻlarini qayta taqsimlash hisobidan yoʻnaltirsin; 2020 — 2022-yillarga moʻljallangan Oʻzbekiston Respublikasi Investitsiya dasturini shakllantirishda tasdiqlangan loyiha-smeta hujjatlariga muvofiq obyektni rekonstruksiya qilish, kapital taʼmirlash va jihozlash loyihalari ushbu dasturlarga belgilangan tartibda kiritilishini nazarda tutsin. 7. Oʻzbekiston Respublikasi Oliy va oʻrta maxsus taʼlim vazirligi Bandlik va mehnat munosabatlari vazirligi bilan birgalikda Yashnobod temir yoʻl kasb-hunar kolleji hamda Yashnobod qurilish kasb-hunar kollejining ishdan boʻshayotgan xodimlarini ishga joylashtirish choralarini koʻrsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov, Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov hamda oliy va oʻrta maxsus taʼlim vaziri I.U. Madjidov zimmasiga yuklansin.